
Aludjatok hát, ó, boldog szegények!

A koronás fej fekhelye keményebb!{1}



– William Shakespeare: IV. Henrik király








Minden lánynak, aki bármikor is úgy érezte,

hogy nem elég.

És minden lovagnak, akinek

megrepedt a páncélja.



Reméljük, hogy egy nap mindannyian

megtaláljuk azt a szeretetet,

amit megérdemlünk – önmagunkban.




Prológus



Két hónappal korábban…



COLE





– El fogsz késni!

A kishúgomnak tényleg változtatnia kellene ezen az idegesítő szokásán, hogy kopogás nélkül tör be a szobámba.

Azt gondolnád, hogy megtette a hatását az az alkalom, amikor rám nyitott, miközben a farkam épp Casey szájában volt, de úgy tűnik, nem.

– Hallottál már a kopogásról? – Metszőn rámeredek.

Egyik kezét a csípőjére teszi, és a tény, hogy már egyáltalán nem az a kócos, fogszabályzós bakfis, aki két éve volt, totál kikészít.

Ezen a pomponlány-ruha sem segít, amit visel.

Jézus Krisztus! Mi a tökért kértem meg Casey-t, hogy vegye be a szurkolók közé?

Bianca még csak másodikos, ami azt jelenti, hogy ő a legfiatalabb közöttük. Ezzel kiérdemelt a focicsapatom tagjaitól egy becenevet. Lolita.

Jace meg fog ölni, ha erre rájön.

Bár csak egy évvel idősebb nálam, jóformán ő nevelt fel minket Biancával, miután anyánk meghalt, apánk pedig bedobta a törölközőt.

Aztán a bátyám tavaly leérettségizett, és albérletbe költözött az egyetem közelében a barátnőjével, Dylannel.

Hányingerkeltően boldogok egymással, de cseppet sem akarom lelohasztani ezt a jókedvet.

Az önelégült vigyor Bianca arcán elárulja, hogy pontosan tudja, mi jár a fejemben.

– Nevetséges, mennyire félsz tőle. – Mielőtt közölhetném vele, hogy simán szét tudnám rúgni bárki seggét, közbevág. – Ha vennéd a fáradságot, hogy megnézd az üzeneteidet, értesültél volna, hogy nem jön a mai meccsre.

Elnyomom a mellkasomban felkavarodó csalódottságot. Még egyetlen meccsemről sem hiányzott… Pláne nem a szezon első mérkőzéséről.

– Aha. – Vállat vonok. – Mindegy. Nem nagy ügy.

Bianca a körmeit tanulmányozza.

– Állítólag valami brutál szoros határidővel szívatják azok a gamer arcok, hogy végre befejezze azt a zombiszigetes izét – mondja a húgom, de a tekintete egy pillanatra megkeményedik. – Kettőnk között szólva, szerintem ez baromság, és csak több időt akar Dylannel tölteni. Nyilván nem elég a kis libának, hogy együtt laknak, és mindennap látják egymást, most már azt is elvárja, hogy a saját tesónk lepattintson minket.

Aha, na ebből én inkább kimaradok. Bianca Dylan-ellenes hisztije legyen az ő gondja, ne az enyém.

Habár…

– Kezd rohadt unalmas lenni ez az elkényeztetett hercegnős műsorod! – Megfordulok, és felkapom a sporttáskámat az ágyról. – Ha így folytatod, még a végén mindenki azt hiszi majd, hogy neked bejönnek a saját bátyáid.

– Fúj! – visítja. – Ez undorító!

Vigyorogva pillantok vissza.

– Nyugi, szerintem a többség nem hibáztatna érte. – Elégedetten az arcomra mutatok. – Mármint nézz csak rám…! Viszont láttad, mi történt tavaly Dylannel, amikor mindenki azt hitte, hogy lefeküdt Oakley-val. Tényleg azt gondolod, hogy te kibírnál egy olyan szarlavinát?

Oakley Dylan mostoha-unokatestvére és Jace legjobb haverja.

Meg az enyém is, ha már itt tartunk.

És technikailag most már a bérlőnk is, mivel apám kiadta neki a vendégházat, mert a családja…

Nos, maradjunk annyiban, hogy a jelenlegi családi helyzete mellett az enyém szinte idilli… ami sok mindent elmond.

– Mire célzol pontosan, seggfejkém?

Hűha, már majdnem úgy beszél, mint egy felnőtt. Úgy látszik, mégis megéri az orvosi miatt az a sok tanulás!

Vicces lesz letörni a szarvát.

– Még a cipőfűződet sem tudod bekötni Jace nélkül. – Egészen az arcába mászom. – Csakhogy ő már nincs itt. Ami azt jelenti, hogy most én vagyok a főnök.

Még van képe felröhögni.

– Óóó, mindjárt remegnek a pomponjaim… – Felszisszen, amikor elkapom a karját. – Aú! Mi a fene bajod van, Cole?

– Figyelj ide, és próbáld meg beleverni abba a kemény fejedbe, amit most mondok! – A tekintetem azonnal lefagyasztja a vigyort az arcáról. – Én nem Jace vagyok, szóval ne várd, hogy majd eltakarítom utánad a szart. Ha idén elcseszel valamit, egyedül maradsz vele. Világos?

Most kell ezt megtanulnia. Lehet, hogy ő a család kicsikéje, de én nem fogom úgy pátyolgatni, mint Jace meg anya.

Mint ahogy ő tette.

Ha elbukik, engem nem fog magával rántani.

Az elmúlt négy évben a bátyámmal uraltuk a Royal Hearts Akadémiát, de míg Jace vaskézzel irányított, én mindenki kedvence lettem.

Minden srác olyan akar lenni, mint én, és minden lány arról álmodik, hogy szerencséje lesz letérdelni előttem, vagy széttenni nekem a lábát.

És nekem ez pontosan így tetszik.

– Akkora seggfej vagy!

– Óvatosan! Ha jól tudom, még mindig én vagyok a fuvarod a meccsre. – Vigyort villantok felé. – És a pletykák szerint a pomponkapitányod elég nagy hárpia tud lenni, ha elkésel.

A fejét rázva gyilkos pillantást vet rám.

– Csak ezért segítettél bekerülni a csapatba. – Ellök magától. – Azt hittem, szívességet teszel nekem, de csak azért csináltad, hogy manipulálhass.

– A manipuláció olyan ronda szó! – Csettintek a nyelvemmel, majd végigsimítok az államon. – Én inkább úgy mondanám, hogy… irányt mutatok.

– Istenem, sosem fogom megérteni, hogy miért… – kezdi Bianca, de a mondat végét elharapja.

– Mit miért? – kérdezem.

Mindketten tudjuk, mi a folytatás, szóval akár ki is mondhatná.

A korábbi lendülete eltűnik, a helyét fájdalom veszi át.

– Ez nem igazságos!

Azzal kiviharzik a szobámból.

Épp felkapom a slusszkulcsot a komódról, amikor megpillantom magam a tükörben.

Azonnal elfordítom a tekintetem.

Igaza van… Nem igazságos.

Aznap rossz iker halt meg.

És az egész az én hibám.

SAWYER

Nem lett volna szabad ma este idejönnöm.

Valamiért tényleg elhittem Oakley-nak, hogy Christian buliján egy sör mellett akarja átvenni velem a különóráinak a beosztását.

Tavaly nem érettségizett le az osztályával együtt, és mivel az unokatestvére, Dylan a legjobb barátnőm, beleegyeztem, hogy segítek neki, és személyes küldetésemnek tekintem, hogy idén átmenjen.

Ehhez képest az elmúlt egy órában semmi mást nem csinált, csak füvezett, whiskyt vedelt, és lenyomta a nyelvét valami pomponlány torkán.

Méghozzá nem is akármilyen pomponlányén. Morganén, aki történetesen Casey – aki a Royal Hearts Akadémia pomponkapitánya és főállású viperakirálynője – legjobb barátnője.

Annyira felidegesít, hogy a semmiért rángatott ide, hogy kikapom a piros műanyag poharat a kezéből, és lehúzok pár kortyot.

– Oakley – nyafogom vagy századjára ma este. – Megpróbálnál figyelni végre?

Nagy nehezen lecuppan Morgan szájáról.

– Basszus! Bocs, kicsi. – Hátradől a kanapén, és meggyújt egy újabb spanglit. – Hol is tartottunk?

Összekaparom a türelmem utolsó morzsáit, ami valószínűleg csak a bennem lötyögő whiskynek köszönhetően sikerül.

– Hétfőn, csütörtökön, pénteken és vasárnap este dolgozom. Szerdán suli után pedig ifjúsági csoport van a templomban, de…

– Jézusom! – nyög fel, amikor Morgan beleharap a fülcimpájába.

Alig egy másodperccel később a lány már megint úgy falja, mint egy tigris.

Jóságos ég! Kezdem visszasírni a régi barátnőjét, Hayley-t. Ő legalább hagyta, hogy befejezzen egy mondatot.

Kiürítem a poharamat, aztán lerakom a dohányzóasztalra.

– Feladom! Írj holnap, ha komolyan gondolod ezt a korrepetálást!

Elviharzom, mielőtt megállíthatna, na nem mintha megpróbálná. Erősen kétlem, hogy holnap egyáltalán emlékezni fog rá, hogy itt voltam ma este.

Épp a telefonomat keresem a táskámban, amikor egy ismerős hang affektálva megszólal:

– Ez a világ legrondább pulcsija. Tégy egy szívességet mindenkinek, és szerezz erősebb szemüveget!

Bianca.

A pomponcsapat legújabb tagja és a Covington család legfiatalabb példánya.

Kiegyenesedem, úgy válaszolok.

– Nahát, odanézzenek! A bátyáid végre kiengedtek a ketrecedből?

Ráadásul felügyelet nélkül, ami szerintem elég merész húzás. A csaj nemcsak elképesztően gyönyörű, de híres arról is, hogy folyton bajba keveredik. Bár ha belegondolok, abból ítélve, hogy milyen nagy ívben kerülik el a környéken lévő srácok…, valószínűleg gyorsan elterjedt, hogy tiltott gyümölcs. Ami Biancát viszont láthatóan egyáltalán nem zavarja.

– Jaja. Cole magasról leszarja, mit csinálok ma este.

Nem meglepő. A Royal Hearts Akadémia üdvöskéje az aranyat érő karjával pár órája megnyerte a szezon első meccsét. Jó eséllyel most olyan elánnal bulizik, hogy a saját nevét sem tudja.

Épp meg akarnám kérdezni, ki vigyáz rá helyette, mert tudom, hogy a bátyja, Jace nem jött el, amikor Bianca megszólal.

– Ha a hátvédet keresed, aki mostanában levegőnek néz, utoljára a jacuzziban láttam a barátnőjével, Casey-vel smárolni.

Nem kellene úgy éreznem magam ettől, mintha egy jégcsákányt döftek volna a mellkasomba, amit aztán jól megforgattak, mégis…

Forgat. Forgat. Forgat.

Az arckifejezésem bizonyára elárul, mert hátravetett fejjel felnevet…

– Istenem, veled túl könnyű dolga van az embernek! – A szájához emeli a poharát. – Egy jótanács! Növessz vastagabb bőrt, csajszi! A világ tele van seggfejekkel.

– Gondolom, ezért találni ilyen sokat az RHA-n.

– Rohadtul igaz. A középiskola a tenyészhelyük. – Túl sokáig méreget. – Ha már seggfejek… Egy ideje már kérdezni akarok tőled valamit.

Még engem is meglep a kíváncsisága.

– Mit?

Figyelmes tekintettel néz rám.

– Miért tetszik neked a bátyám? És mielőtt félreértenéd, nem azt akarom mondani, hogy nála jobbat is találhatnál, mert legyünk őszinték, nem így van. Tényleg kíváncsi vagyok, miért pazarolnád az érzéseidet valakire, aki soha nem fogja viszonozni őket.

Bianca akkora gennyláda, hogy ő az illusztráció hozzá a szótárban, de… nem mond hülyeséget. Legalábbis nem teljesen.

– Nekem nincsenek érzéseim iránta.

Ez azért nem egészen igaz. Cole Covington mindig is lenyűgözött. Csak nem úgy, mint a többi lányt a suliban.

Nem tudom megmagyarázni, de úgy érzem, több van benne annál, mint amit mutat.

Talán azért, mert ugyanúgy figyeli az embereket, mint én.

Mintha ő is kívülálló lenne.

Ami teljes őrültség, tekintve, hogy ő a világ legjóképűbb, legnépszerűbb és legtehetségesebb focis irányítója. Mégis…

Nem számít, hányszor cáfol rám, továbbra is azt gondolom, hogy a valódi énje nem olyan egysíkú és felszínes, mint amilyennek láttatni akarja magát.

Belül nem csak az üres feketeség tátong.

– Nem tudom – suttogom. – Néha egyszerűen csak…

– Vonzódsz valakihez, aki egyáltalán nem hozzád való? – fejezi be helyettem, én pedig észreveszem, hogy a tekintete a szoba másik végébe fókuszál.

Követem a pillantását, egészen Oakley és Morgan párosáig, akik még mindig a kanapén falják egymást.

Ajaj. Nagyon remélem, hogy Morgan után sóvárog, mert a bátyjai soha nem hagynák, hogy közte és Oakley között bármi legyen.

Nem elég, hogy Bianca még csak másodikos… Oakley Jace és Cole legjobb barátja.

Ráadásul nem éppen a stabilitás mintaképe.

Covingtonék vendégházában lakik, mert viszonya volt a mostohaanyjával – amiről az apja még mindig nem tud –, a nőci meg terhes lett.

Szerencsére a gyerek a férjétől van, nem Oaktól, de Dylan szerint a nagynénje rendesen tönkretette a srácot, és apróra törte a szívét.

Szegényke csak próbálja újra összerakni a darabokat.

És ahogy elnézem, ma este Morgan segítségét veszi ehhez igénybe… ami nagyon nincs ínyére a kicsi Covingtonnak.

Szörnyű érzés látni, ahogy az, aki iránt ezt a furcsa gravitációs vonzalmat érzed, valaki mással smárol.

– A pasik tök bénák – jelentem ki, próbálva egy kis támogatást nyújtani neki. – Te gyönyörű vagy, és…

– Mi van? Most megpróbálsz bejutni az én gatyámba, ha már a bátyám nem enged a sajátjába? – Rám szegezi a tekintetét, és felhorkan. – Hidd el, nincs annyi pia vagy kétségbeesés a világon, amitől hagynám, hogy kinyalj. Ahogy a tesómnál, nálam is meg kell ütni egy szintet. – Elégedett mosollyal folytatja. – Tízes csaj, vagy annál jobb jöhet, édesem. Te sajnos nem teljesíted a követelményt.

Hűha… na igen. Megbaszhatja!

Vannak, akik egyszerűen csak rohadnak belülről.

– Kár, hogy Isten ennyi szépséget pazarolt egy olyan gonosz boszorkányra, mint te.

Elsétálok mellette, de aztán megtorpanok, amikor eszembe jut valami.

– Azt mondtad, Cole-t nem érdekli, hogy itt vagy.

A szája grimaszba torzul.

– Igen, és?

Felemelem a telefonom.

– Épp Dylant akartam felhívni. Tudod, Jace barátnőjét. Ugyan nem akartam megemlíteni, hogy itt vagy, de…

– Jól van, nyertél! Találkozzunk öt perc múlva a mosdóban!

– Várj, mi? Miért? – pislogok rá értetlenül. – Na szerinted miért?

A kétértelmű célzására döbbenten elkerekedik a szemem, ő pedig alig tudja visszatartani a vigyorát.

– Jézusom! Látnod kéne, milyen képet vágsz! Nem csoda, hogy Cole imád csesztetni.

Előveszi a tükrét a táskájából, felken egy kis szájfényt, majd felsóhajt.

– Itt a ma esti második jótanács. Ha már veszed a fáradságot, hogy megfenyegess valakit, legalább legyen belőle hasznod is. – Láthatóan elégedetten, kecsesen int az ujjaival, majd rám kacsint. – Éjfélkor a pinám tökké változik, szóval azt javaslom, addig keress meg, ha meggondolnád magad.

Nem tudom eldönteni, hogy tényleg felajánlkozott-e, vagy csak szórakozik velem. Bár igazából mindegy, a válaszom mindenképp egy határozott kösz, nem.

Még ha buknék is a csajokra, ő olyan messze lenne az elfogadható opciók listáján, hogy valószínűleg kimúlnék végelgyengülésben, mielőtt még sorra kerülne.

Megrezzen a telefonom, és a borús hangulatom azonnal szertefoszlik, amikor meglátom Dylan nevét a kijelzőn.

Már az első csörgésre felveszem.

– Nagy elmék ha találkoznak! Épp hívni készültelek.

Dylan mond valamit, de a zene olyan hangos, hogy nem hallom.

– Várj, egy pillanat!

Felrohanok a lépcsőn. Az emeleti hálószobákat általában azok használják, akik dugni akarnak, de sikerül találnom egy üreset a folyosó végén.

– Bocsi! – Fel sem kapcsolom a villanyt, csak ledobom magam a még bevetett ágyra. – Fel kellett jönnöm, hogy halljalak. Mit mondtál?

– Azt akartam kérdezni, végül átmentél-e Christianékhez Oakley-val találkozni, de a háttérben hallható zene meg ricsaj már meg is adta a választ.

– Ja, igen.

Épp azon gondolkodom, hogyan közöljem vele, hogy nem sikerült összeállítanom az unokatestvére különóráinak ütemtervét, mert Oakley totál részeg, és éppen Morgannel kavar, amikor megszólal.

– Ajaj! Mi a baj? Jól vagy? Szükséged van rám?

– Nincs. Jól vagyok.

– Hazudsz.

Utálom, hogy ennyire átlát rajtam. Majdnem annyira utálom, mint azt, hogy ő tavaly leérettségizett, és én megint egyedül maradtam ebben a pokolban.

– Figyelj, próbálkoztam, de nem tudtam egyeztetni Oakley-val. Túlságosan lefoglalta, hogy leigya magát, és hogy Morgannel nyelvtornázzon.

– Mi? – Felnyög. – A francba! Sajnálom. Reggel még beszéltem vele, és megesküdött, hogy komolyan gondolja, hogy összeszedi magát.

Akárcsak én, Dylan is hajlamos mindenkiben a jót látni.

– Nem a te hibád. Holnap biztosan felhív majd, és bocsánatot kér.

– Jobban teszi! Különben velem gyűlik meg a baja. Nem akarom, hogy tönkretegye az életét. Idén már le kell érettségiznie.

Egyetértek. Oakley remek srác, rengeteg lehetőséggel… Csak épp rossz időszakon megy keresztül. De tudom, hogy elég kitartással Dylan és én ki tudjuk húzni belőle, és visszaterelhetjük a helyes útra.

– Ne aggódj! Ez még csak a suli első hete volt. Ketten együtt biztos tudunk hatni rá.

Remélhetőleg minél előbb.

Dylan felsóhajt.

– Igen, igazad van. Köszi, hogy rajta tartod a szemedet helyettem. Tudom, neked is megvan a saját szarod… Várj… Erről jut eszembe. Mit csinálsz holnap este?

– Holnap szombat van… szóval tudod, a szokásosat. Semmit.

– Remek. Mit szólnál egy pizsamapartihoz nálam? Arra gondoltam, ehetnénk egy rakás szénhidrátot, beavathatnál a legújabb RHA-s pletykákba, és ledarálhatnánk pár nyolcvanas évekbeli filmet.

Mennyeien hangzik, de nem akarok zavarni. Vagy ami még rosszabb… harmadik kerék lenni.

Sosem mondanám ezt neki, mert őszintén örülök, hogy megtalálta a lelki társát, meg minden, de rohadt nagy kár, hogy pont Jace Covington az.

Cole és Bianca bátyja.

Bár ami az ördögi testvérhármast illeti, ő a legjobb közülük.

Úgy értem, most már. Nem mindig volt ilyen kedves Dylanhez, köszönhetően egy tragikus félreértésnek, ami tönkretette a korábbi barátságukat.

Szerencsére észhez tért, kihúzta a fejét a seggéből, és most tejben-vajban füröszti. Olyannyira, hogy egyszerre émelyítő és inspiráló, mennyire szerelmesek egymásba. Jace egy lépést nem tesz anélkül, hogy előbb ellenőrizné, Dylan el van látva mindennel, amire csak szüksége van… pedig együtt laknak. A srác szó szerint megcsókolná a lába nyomát is.

Az utóbbi időben Dylan annyit mosolyog, hogy – anyám szerint – huszonöt éves korára brutális nevetőráncai és szarkalábai lesznek.

Erősen remélem, hogy igaza van. Azt akarom, hogy a barátnőm mindig olyan boldog legyen, mint most.

Ugyanakkor még véletlenül sem szeretnék betolakodni a csöpögősen derűs párocska mézesheteket megszégyenítő idilljébe. Főleg, mert Dylan elkottyintotta, hogy Jace pontosan annyi figyelmet szentel neki a hálószobában, mint azon kívül.

– Biztos vagy benne, hogy a pasidat nem zavarja, ha ott alszom?

– Most viccelsz? Jace nemcsak pontosan tudja, hogy soha nem zavarhatja meg a csajos időnket, de agyon is dolgozza magát, hogy befejezze a Zombik Szigete második részét. Titokban még meg is könnyebbül majd, hogy valaki leköti a figyelmem.

– Ahelyett, hogy a farka kötné le?

A nevetése megtölti a fülemet.

– És pontosan ezért kell átjönnöd. Tíz napja nem lógtunk együtt, és már Sawyer-elvonási tüneteim vannak. Alig várom, hogy újra ugyanabba a suliba járjunk!

Görcsbe rándul a gyomrom.

– Lehet, hogy ez nem fog megtörténni… Minden attól függ, hogy a Dukes ad-e ösztöndíjat.

A Dukes Heart elképesztően versengő hely. Vagy pénz kell a bekerüléshez, vagy ész… De leginkább a kettőt együtt szeretik.

Nekem csak az egyikből van, amit fel tudok ajánlani… És félek, hogy ez nem lesz elég.

Semmi sem elég abból, amit nyújtani tudok.

– Hé! – csattan fel Dylan. – Te vagy az egyik legokosabb és legjobb ember, akit ismerek, Sawyer Church. A Dukes örülhet, ha valaki hozzád hasonló ott akar tanulni, sőt, könyörögniük kéne a lehetőségért! Tudom, hogy simán lenyomod ezt a jelentkezési esszét meg a felvételi tesztet! Te, barátom, rengeteg dologra vagy hivatott. Nagy dolgokra. Jobb, ha felkészül rád a világ!

Most már én nevetek.

– Hűha, ez aztán a motivációs beszéd! Rögtönözted?

– Igen, és minden szavát komolyan gondoltam. – Élesen kifújja a levegőt. – Mondjuk lehet, hogy van köze a marketingórámhoz, amin azt tanuljuk, hogyan szerezzünk ügyfeleket… Vagy az én esetemben alternatív rockbandákat. Működött?

Az igazat mondom neki.

– Teljes mértékben. Hol írjam alá?

– Hát, ha végre beleegyeznél, hogy a világ is hallja azt a gyönyörű hangodat…

Rögtön leállítom.

– Bocsi, alagútba hajtottam, rossz a vétel! Szeretlek, alig várom, hogy holnap találkozzunk!


{1}Vas István fordítása

